
PARLAMENTUL ROMÂNIEI

CAMERA DEPUTAŢILOR
	 COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 09.03. 2011              

 Pl – x  878/2010                   


AVIZ
asupra propunerii legislative pentru completarea Legii nr. 46/2008 – Codul silvic
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr. 46/2008 – Codul silvic, trimisă cu adresa nr. Pl-x 878 din 21 decembrie 2010 şi înregistrată cu nr. 31/1285 din 22 decembrie 2010.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă la data de 15 decembrie 2010.
Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din  8 martie 2011.
Propunerea legislativă are ca obiect de reglementare completarea Legii nr. 46/2008 – Codul silvic, intervenţiile legislative vizând ca întreaga cantitate de lemn rotund rezultată din exploatarea volumului maxim de masă lemnoasă aprobat conform legislaţiei în vigoare să fie valorificată exclusiv pe piaţa internă, precum şi definitivarea sintagmei “lemn rotund”.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1143 din 22 septembrie 2010 şi punctul de vedere al Guvernului, transmis cu adresa nr. 2766 din 8 noiembrie 2010, prin care nu susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât, dreptul de proprietate, indiferent de modul de dobândire şi indiferent dacă poartă asupra unor bunuri imobile sau mobile, intră în domeniul protecţiei constituţionale, reglementate de art. 44 din Legea fundamentală. Totodată, soluţia legislativă ce constă în valorificarea cantităţii de lemn rotund rezultată din exploatarea volumului maxim de masă lemnoasă exclusiv pe “piaţa internă,” are o limitare a dreptului de dispoziţie ca şi atribut al dreptului de proprietate.
Astfel, urmare a promovării soluţiei legislative anterior menţionate, sunt create premisele unor vicii de neconstituţionalitate în raport cu dispoziţiile art. 44 alin. (1) şi art. 136 alin.(5) din Constituţie.
În raport de obiectul şi conţinutul reglementării,  propunerea legislativă face parte din categoria legilor ordinare. 
                                 PREŞEDINTE,                                      SECRETAR,

                                  Daniel BUDA                                 Gabriel ANDRONACHE
  Consilier,  Iuliana Fuiorea

